# Instruks – Samarbejde med behandlingsansvarlige læger

|  |  |
| --- | --- |
| **Situation** | Instruks |
| **Personalegrupper omfattet af instruksen** | Alt personale ansat på socialområdet i Randers kommune. |
| **Formål** | Denne instruks beskriver, hvordan der samarbejdes med behandlingsansvarlig læge, for at sikre:   * At alt personale har kendskab til krav, kompetence og opgaver i forhold til samarbejdet med praktiserende læger/speciallæger vedr. delegering af lægeordineret behandling. * At forebygge utilsigtede hændelser og øge patientsikkerheden * Behandling og kontrol af borgernes evt. sygdomme |
| **Ansvar** | Det er ledelsens ansvar, at der foreligger instruks for samarbejde med behandlingsansvarlige læger.  Det er personalets ansvar:   * At følge instruksen * At der findes tydelig og opdateret dokumentation i Sensum Bosted omkring borgernes medicin og behandling * At handle på sundhedsfaglige opgaver ifølge gældende instruks for det specifikke område * At sikre at modtaget oplysninger omkring medicin/behandling dokumenteres i overensstemmelse med ordinationen * Hvis personalet bliver opmærksomme på, at borgeren indtager håndkøbsmedicin, naturlægemidler eller kosttilskud udover det, lægen har ordineret, skal lægen orienteres * Personalet har ansvar for at sikre, at der for hver henvendelse til eksterne samarbejdspartner indhentes informeret samtykke og at det indhentede samtykke fremgår af dokumentationen. * Når du løser sygeplejeindsatser, er du forpligtiget til at udvise omhu og samvittighedsfuldhed og kontakte læge ved tvivlsspørgsmål for herigennem at sikre patientsikkerheden |
| **Procedure** | Al kontakt og henvendelse fra/til behandlingsansvarlig læge, herunder håndtering af telefonordinationer, dokumenteres i Sensum Bosted. Ordinationsændringer, receptfornyelser og ophør af medicin overføres fra FMK til medicinkortet i medicinmodulet.  Skriftlig kommunikation med lægen foregår via korrespondancer i Sensum Bosted under Sundhedskommunikation.  Tilbuddene er forpligtet til at læse indkomne korrespondancebreve mellem kl. 8-15 på hverdage. De enkelte tilbud skal have etableret en praksis, så denne forpligtigelse overholdes.  Praktiserende læger læser som hovedregel løbende korrespondancebreve på hverdage indenfor almindelig arbejdstid. Svar tiden kan maksimalt være tre dage, men det tilstræbes, at der handles hurtigere.  Ordinerende læges navn og tilhørsforhold (praksis, afdeling, hospital) fremgår af informationslink i FMK.  Mails, epikriser, udskrivningsbreve og andre henvendelser fra læge, hospital etc. scannes/lægges ind under borgernes dokumenter.  Alle borgere skal have en årlig medicingennemgang af egen læge med henblik på gennemgang og revision af den ordinerede medicin og kontrol af behandlingens virkning og bivirkning. Borgere på bosteder tilbydes et sundhedstjek hvert til hvert andet år.  *Se instruks om sundhedstjek.*  FMK kontrolleres altid mhp. eventuelle ændringer, når borger har været i kontakt med egen læge, ambulatorier, speciallæger eller efter indlæggelse.  FMK kontrolleres altid før medicindispensering og ved modtagelse af dosisdispenseret medicin. |
| **Litteraturreferencer** | Bekendtgørelse om autoriserede sundhedspersoners patientjournaler, (journalføring, opbevaring, videregivelse, overdragelse m.v.), BEK nr. 1225 af 08/06/2021 <https://www.retsinformation.dk/eli/lta/2021/1225>  Vejledning om sygeplejefaglig journalføring (Til personale der varetager sygeplejefaglige opgaver), VEJ nr. 9521af 1. juli 2021 <https://www.retsinformation.dk/eli/retsinfo/2021/9521>  Bekendtgørelse om autoriserede sundhedspersoners benyttelse af medhjælp (delegation af forbeholdt sundhedsfaglig virksomhed), BEK nr. 1219 af 11. december 2009 <https://www.retsinformation.dk/eli/lta/2009/1219> |
| **Supplerende litteratur** | Sundhedsaftalen 2019-2023 – Rammeaftale for anvendelse af korrespondancebreve  <https://www.sundhedsaftalen.rm.dk/siteassets/aftale-2019-2023/samarbejdsaftaler/korrespondancebreve/aftale-om-anvendelse-af-korrespondancebreve.pdf> |
| **Udarbejdet den:**  **Udarbejdet af:**  **Sidst revideret:**  **Revideres inden:**  **Godkendt af:** | April 2019  Grete Ølgaard sygeplejerske, Anne Skov kvalitetssygeplejerske og Ghita Steenholt sundhedsfaglig koordinator.  november 2023  Revideres efter behov og senest november 2025.  Centerledergruppen og Socialchefen |